Document ID: 31994R1091

ΚΑΝΟΝΙΣΜΟΣ (ΕΚ) αριθ. 1091/94 ΤΗΣ ΕΠΙΤΡΟΠΗΣ της 29ης Απριλίου 1994 που καθορίζει ορισμένες λεπτομέρειες εφαρμογής του κανονισμού (ΕΟΚ) αριθ. 3528/86 του Συμβουλίου για την προστασία των δασών στην Κοινότητα από την ατμοσφαιρική ρύπανση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3528/86 του Συμβουλίου της 17ης Νοεμβρίου 1986 για την προστασία των δασών στην Κοινότητα από την ατμοσφαιρική ρύπανση (1), όπως τροποποιήθηκε τελευταία από τον κανονισμό (ΕΟΚ) αριθ. 2157/92 (2), και ιδίως το άρθρο 3,
το ψήφισμα υπ' αριθ. 1 της πρώτης υπουργικής διάσκεψης για την προστασία των δασών στην Ευρώπη (3) και της συνέχειας που δόθηκε στο ψήφισμα,
Εκτιμώντας:
ότι, σύμφωνα με το άρθρο 2 παράγραφος 1 περιπτώσεις 3 και 4 του κανονισμού (ΕΟΚ) αριθ. 3528/86, στόχος της κοινοτικής δράσης είναι να βοηθήσει τα κράτη μέλη να:
- πραγματοποιούν εντατική και συνεχή επιτήρηση των δασικών οικοσυστημάτων-
- δημιουργήσουν ή να επεκτείνουν, με συντονισμένο και εναρμονισμένο τρόπο, δίκτυο μόνιμων παρατηρητηρίων που απαιτούνται γι' αυτήν την εντατική και συνεχή επιτήρηση-
ότι, σύμφωνα με το άρθρο 2 παράγραφος 2 του κανονισμού (ΕΟΚ) αριθ. 3528/86, τα κράτη μέλη υποβάλλουν στην Επιτροπή τα στοιχεία που συλλέγουν από το δίκτυο παρατηρητηρίων για την εντατική και συνεχή επιτήρηση-
ότι το εν λόγω δίκτυο παρατηρητηρίων έχει τεθεί σε λειτουργία για να ληφθούν λεπτομερή δεδομένα σχετικά με την εξέλιξη των δασικών οικοσυστημάτων στην Κοινότητα- ότι η προσέγγιση αυτή επιτρέπει την πραγματοποίηση συσχετισμών ανάμεσα στη μεταβολή των περιβαλλοντικών παραγόντων, ιδίως της ατμοσφαιρικής ρύπανσης, και στην αντίδραση των δασικών οικοσυστημάτων- ότι τα στοιχεία που παρέχει συμβάλλουν στην καλύτερη ερμηνεία των πορισμάτων που προέρχονται από το συστηματικό δίκτυο των παρατηρητηρίων, όπως ορίζεται στον κανονισμό (ΕΟΚ) αριθ. 1696/87 (4), όπως τροποποιήθηκε από τον κανονισμό (ΕΚ) αριθ. 836/94 (5)-
ότι οι αιτήσεις για τη χορήγηση ενίσχυσης που υποβάλλονται βάσει του κανονισμού (ΕΟΚ) αριθ. 3528/86 για τη διενέργεια μιας εντατικής και συνεχούς επιτήρησης, όπως αναφέρει το άρθρο 2 παράγραφος 1, πρέπει να περιέχουν όλες τις πληροφορίες που είναι απαραίτητες για την εξέταση αυτών των μέτρων, σύμφωνα με τους στόχους και τα κριτήρια που θεσπίζει αυτός ο κανονισμός- ότι οι πληροφορίες αυτές πρέπει να υποβάλλονται σε τυποποιημένη μορφή για να διευκολύνεται η εξέταση και σύγκριση των αιτήσεων-
ότι τα μέτρα που προβλέπει ο παρών κανονισμός είναι σύμφωνα με τη γνώμη της Μόνιμης Επιτροπής Δασοκομίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τίθεται σε λειτουργία από τα κράτη μέλη δίκτυο μόνιμων παρατηρητηρίων. Μέχρι τις 30 Ιουνίου 1994, θα έχει ολοκληρωθεί η επιλογή των σημείων παρατήρησης και θα έχουν τεθεί σε λειτουργία άνω του 50 % από αυτά σύμφωνα με τις κοινές μεθόδους δημιουργίας δικτύου παρατηρη
ρίων για εντατική και συνεχή παρακολούθηση (βλέπε παράρτημα I). Τα τελευταία παρατηρητήρια θα πρέπει να τεθούν σε λειτουργία πριν από τις 30 Ιουνίου 1995. Τα κράτη μέλη θα υποβάλουν στην Επιτροπή μέχρι τις 15 Δεκεμβρίου 1994 έκθεση με τα κριτήρια επιλογής όλων των παρατηρητηρίων και πλήρη κατάλογο των επιλεγέντων παρατηρητηρίων, ο οποίος θα περιλαμβάνει και βασικά στοιχεία, όπως η τοποθεσία (γεωγραφικό πλάτος, μήκος, υψόμετρο) και τα είδη, καθώς και γενικές πληροφορίες για το παρατηρητήριο για κάθε εγκατεστημένο παρατηρητήριο. Οι πληροφορίες αυτές θα παρέχονται σε τυποποιημένη μορφή, όπως καθορίζεται στο παράρτημα VIIα.
2. Στα μόνιμα παρατηρητήρια θα πραγματοποιείται εντατική και συνεχής επιτήρηση του δασικού οικοσυστήματος. Η επιτήρηση αυτή περιλαμβάνει τη συνεχή απογραφή της κατάστασης των στεφανών των δένδρων, απογραφή της κατάστασης του εδάφους και των φυλλωμάτων και μετρήσεις για τις αυξητικές μεταβολές των διαφόρων τιμών, τους ρυθμούς όξινων εναποθέσεων και μετεωρολογικές μετρήσεις, σύμφωνα με αντικειμενικές μεθόδους δειγματοληψίας. Τα στοιχεία αυτά αναλύονται σύμφωνα με τις καθιερωμένες μεθόδους.
3. Μέχρι τις 31 Δεκεμβρίου 1996, τα κράτη μέλη θα υποβάλουν στην Επιτροπή σε τυποποιημένη μορφή τα στοιχεία που θα έχουν συλλέξει από την επιτήρηση που πραγματοποιείται από το 1991 έως το 1996 για κάθε μόνιμο παρατηρητήριο. Με τα στοιχεία αυτά θα υποβάλλεται και ερμηνεία των αποτελεσμάτων, όπως ορίζεται στο παράρτημα VII.
4. Το παραρτήματα III έως VIII ορίζουν τις τεχνικές λεπτομέρειες όσον αφορά τις διατάξεις του παρόντος άρθρου.
Άρθρο 2
1. Οι αιτήσεις για τη χορήγη ενίσχυσης από την Κοινότητα:
- για την δημιουργία ή την επέκταση του δικτύου μόνιμων παρατηρητηρίων για την εντατική και συνεχή παρατήρηση,
- για την πραγματοποίηση της απογραφής της κατάστασης των στεφανών των δένδρων,
- για την πραγματοποίηση της απογραφής της κατάστασης του εδάφους
- για την πραγματοποίηση της απογραφής της κατάστασης των φυλλωμάτων,
- για την πραγματοποίηση των αυξητικών μετρήσεων,
- για την πραγματοποίηση των μετρήσεων για τις όξινες εναποθέσεις και
- για την πραγματοποίηση των μετεωρολογικών μετρήσεων,
κατά την έννοια του άρθρου 2 παράγραφος 1 του κανονισμού (ΕΟΚ) αριθ. 3528/86, θα περιέχουν τις πληροφορίες και τα έγγραφα που καθορίζονται στο παράρτημα II του παρόντος κανονισμού.
Οι αιτήσεις υποβάλλονται εις τριπλούν και σύμφωνα με τις διατάξεις του παραρτήματος II. Τα κράτη μέλη υποβάλλουν αιτήσεις για το επόμενο έτος στην Επιτροπή πριν από την 1η Νοεμβρίου κάθε έτους.
2. Δεν λαμβάνονται υπόψη οι αιτήσεις που δεν πληρούν τις απαιτήσεις που καθορίζονται στην παράγραφο 1 του παρόντος άρθρου.
Άρθρο 3
Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Απριλίου 1994.

Labels: 12
15
6
20